जुगल किशोर अरोरा प्रवासी भारतीय है, कैनेडा में बसे हैं इसलिए मेरे उपन्यासों की हार्ड कॉपी उन्हें उपलब्ध नहीं । उन्हें ये जान कर भारी ख़ुशी हुई कि मेरी पुस्तकें अब बतौर ई-बुक भी उपलब्ध हैं और उन्होंने ‘जो लरे दीन के हेत’ को डाउनलोड कर के पढ़ा । उपन्यास उन्हें तेजरफ्तार लगा और खूब खूब पसंद आया । कहानी में कई प्लाट, सब-प्लाट थे फिर भी वो उन्हें कहीं भी पटड़ी से उतरती न लगी । शुरू से ही वो रोलर कोस्टर की रफ्तार से दौड़ती जान पड़ी । उपन्यास एक ही भाग में होना उन्हें सोने पर सुहागा सरीखा लगा ।